政情:黃家和:飲食業唔夠人手 運用創科解救
電子落單做例子 盼沖奶茶機械人應市
雖然飲食業嘅入行門檻,及唔上其他專業程度較高嘅行業,但依然面對人手短缺嘅問題,飲食界議員張宇人日前估計,飲食界空缺達到4萬個。不過,香港餐飲聯業協會會長黃家和就認為空缺數字應該更高。為咗解決勞動力不足嘅問題,創科嘅應用或可為業界提供一條出路。
目前飲食業從業員約有20萬人,黃家和話對比疫情前嘅26萬,可見業界嘅空缺高達6萬個;而清潔、洗碗、樓面就係人手最緊絀嘅崗位,即使係廚師都請唔夠人。佢話儘管近呢3個月,行業加人工達兩成,然而應徵者寡。針對勞動力短缺嘅現象,某啲飲食集團嘅應對方法就係採用科技,譬如以電子點餐系統代替樓面嘅部分工作,甚至乎引入自動炒菜機分擔廚工嘅職務。講到飲食業扯上創科嘅應用,黃家和話唔係新鮮事,畢竟喺5年前,佢同生產力促進局合作研發名為「金仔」嘅沖奶茶機械人,仲試過喺一場比賽裏面,擊敗「金茶王」師傅添。
既然人工智能更勝人手沖調,點解未見業界廣泛應用呢?黃家和話有茶餐廳同佢反映過,希望沖奶茶機械人喺設計上可以細一啲,事關好多食肆嘅水吧地方有限,未必擺得落。所以佢認為沖奶茶機械人,須要縮細體積嘅改良版本,方可推出市場應用。至於第一代嘅沖奶茶機械人,依家就存放喺數碼港。
話法國一樣有工無人做
喺法國擁有酒莊同一間4星級酒店嘅黃家和,話喺法國做老闆亦面對請唔到員工嘅困難,情況同香港一樣。不過佢認為法國人即使習慣不受拘束,但彼邦嘅僱員普遍較為純品、聽話,一旦答應工作指令就會妥善完成;至於香港打工仔唔少都係「心頭高」、轉工快,老闆即使提供誘因亦難以挽留。但佢又補充一句,法國同香港嘅社會背景始終有別,有時又真係好難直接比較咁話。